Marcus og Martinus’ Eurovision-vinnerlåt anklages for likheter med 90-tallshit 
De norske tvillingene vant overlegent i finalen i den svenske Melodifestivalen. Nå anklages vinnerlåten for likheter med en britisk hit. Her kan du lytte og avgjøre selv.  Dagen etter at Marcus og Martinus Gunnarsen (22) vant finalen i den svenske Melodifestivalen, går diskusjonen i sosiale medier: Er deler av låten deres «Unforgettable» en kopi av det britiske bandet Faithless’ låt «Salva Mea» fra 1996?  Det samme spørsmålet stiller den svenske avisen Expressen, som skriver at flere lyttere har kontaktet dem om dette. Diskusjonen gjelder to synthlinjer – og nettopp denne catchy strofen kjenner mange igjen fra 90-tallshiten «Salva Mea».  «Unforgettable» er skrevet av Joy Deb, Linnea Deb, Marcus Gunnarsen, Martinus Gunnarsen og Jimmy «Joker» Thörnfeldt.  Det har ikke lykkes Aftenposten å få svar fra Marcus & Martinus eller de andre låtskriverne. Artistenes pressekontakt Niklas Torsell sier at tvillingene ikke vil uttale seg søndag, men henviser til et intervju de har gjort med svensk TV4. – Ligner veldig mye  Både før og etter den svenske Melodifestivalen har brukere lagt ut videoer på Youtube som sammenligner de to låtene. «Jeg var sikker på at jeg hadde hørt det riffet et eller annet sted før», skriver Ronny Bergersen. Videoen hans er sett over 9000 ganger.  – Ut fra ren lytting, må jeg si at disse to synthlinjene ligner veldig mye på hverandre, mener Aftenpostens musikkanmelder Robert Hoftun Gjestad.  Han understreker at han ikke er ekspert på noterekker og plagiatsaker.  – Mange låter, spesielt innen sjangrene pop og EDM, ligner naturligvis på hverandre. Sånn må det være, det er vanskelig å være unik.  Også Audun Molde, førstelektor i musikk ved Høyskolen Kristiania, mener at det i noen sekunder er åpenbare likheter. Men, legger han til:  – Det er helt generiske elementer og ikke noe mer likt enn i mange andre låter. M&M: – Tror det har vært verre plagiat i Eurovision før Marcus og Martinus ble intervjuet av svenske TV4 søndag. Der ble de konfrontert med påstandene om likhet.  – Vi laget melodien på låten [«Unforgettable»] og strukturene rundt den, og jeg har ikke hørt den låten [«Salve Mea»], sier Marcus Gunnarsen.  Etter at synthriffene fra begge sangene er avspilt, sier Martinus Gunnarsen: – Det er vel bare de fire tonene der som er like. Det må være to billioner låter som har de samme akkordene, så det der gjør ingenting. Han understreker at tekst og melodi ikke er likt i det hele tatt. – Det er nesten umulig å lage musikk som ikke høres ut som noe annet. Og jeg tror det har vært verre plagiat i Eurovision før, avslutter Marcus Gunnarsen. Originalitet? Let andre steder enn Eurovision Lederen av den norske Melodi Grand Prix-klubben har også fått med seg diskusjonen.  – Det er ikke første gang Eurovision-låter blir beskyldt for å ligne andre låter. Den svenske vinnerlåten i 2015 ble også heftig diskutert, sier han.  Både kritikere og brukere i sosiale medier fant likhetene mellom Måns Zelmerlöws «Heroes» og David Guettas «Lovers On The Sun» påfallende store. Og i fjor ble den norske vinnerlåten beskyldt for å ligne en svensk låt fra året før.  – De fleste låter har en tendens til å ligne på andre låter. Musikk er blitt mer tilgjengelig, og det er mer akseptert i musikkbransjen å la seg inspirere, mener han.  Musikkviter Audun Molde kan knapt huske et år uten noen plagiat-spekulasjoner i forbindelse med Eurovision. – Hvis du leter etter originalitet og musikk som ikke ligner på mye du har hørt før, er det nok uansett smart å lete andre steder enn Eurovision! – Utrolig kjedelig om de skulle bli diskvalifisert Selv om Aftenpostens musikkanmelder synes delene ligner veldig mye på hverandre, er han usikker på om det er nok til å bli «dømt».  – Sannsynligvis er tempoet i de to synthlinjene akkurat så forskjellige, at det holder.
Og det får vi vel håpe, både for norsk og svensk skyld. Om Marcus & Martinus skulle bli diskvalifisert, er det utrolig kjedelig for alle. Men det skjer nok neppe. Hva synes du? Er det for likt eller helt greit? Her kan du høre deler av de to låtene:
Lørdag vant norske Marcus og Martinus svenske Melodifestivalen.  Vinnerlåten «Unforgettable» anklages for å ligne på britiske Faithless' låt «Salva Mea» fra 1996. Marcus og Martinus mener likhetene er tilfeldige.